# ***PISMO VSEM KUSTOSOM (i)***

1Vsem kustosom manjših bratov, h katerim bo prišlo to pismo, pošilja brat Frančišek, vaš mali služabnik v Gospodu Bogu, pozdrav z novimi znamenji na nebu in na zemlji, ki so velika in vzvišena pri Gospodu, medtem ko jih imajo mnogi redovniki in drugi ljudje za nekaj najmanjšega.

2Prosim vas bolj ko za samega sebe, da - kadarkoli se spodobi in se vam bo zdelo koristno - ponižno prosite klerike, naj nad vse častijo presveto telo in kri našega Gospoda Jezusa Kristusa in tudi njegova zapisana imena in besede, ki posvečujejo telo. 3Kelihi, korporali, oltarni okras in vse, kar se tiče evharistične daritve - vse to mora biti dragoceno. 4In če bi na kakem kraju presveto Gospodovo telo bilo shranjeno zelo revno, naj ga po določbi Cerkve namestijo in shranijo in zapro na dragocenem kraju; prenašajo naj ga z velikim češčenjem in ga s posebno spoštljivostjo delijo.

5Tudi Gospodova imena in njegove napisane besede, kjerkoli jih je najti na nedostojnih krajih, je treba zbrati in spraviti na častnem mestu.

6V vseh pridigah, ki jih imate, spodbujajte ljudstvo k pokori in opozarjajte, da se nihče ne more zveličati, če ne prejema presvetega Gospodovega telesa in krvi (Jn 6,54). 7V trenutku, ko duhovnik posvečuje na oltarju in kadar prenaša presveto telo kamorkoli, naj vsi ljudje na kolenih hvalijo, slavijo in častijo Gospoda, živega in pravega Boga.

8Vsem ljudem tako oznanjujte in pridigajte o dolžnosti, da Gospoda hvalimo, da bo vsako uro in ob zvonjenju zvonov vedno vse ljudstvo po vsej zemlji hvalilo vsemogočnega Boga in se mu zahvaljevalo.

9In vsi moji bratje kustosi, ki bodo prejeli to pismo in dali napraviti prepise in ga imeli pri sebi ter ga dali prepisati tudi za brate pridigarje in tiste, ki skrbijo za brate, ter bodo vse to, kar je v tem pismu, oznanjali do konca, naj vedo, da bodo deležni blagoslova Gospoda Boga in mojega blagoslova.

10Vse to naj imajo za pravo in sveto pokorščino. Amen.

***PISMO VSEM KUSTOSOM (ii)***

1Vsem kustosom manjših bratov, do katerih bo to pismo dospelo, brat Frančišek, najmanjši božjih služabnikov, pozdrav in sveti mir v Gospodu.

2Vedite, da so pred božjim obličjem nekatere stvari, ki včasih veljajo v očeh ljudi za ničvredne in nizkotne, silno visoke in vzvišene; 3spet druge, ki pa so pred Bogom ničvredne in nepomembne, veljajo pri ljudeh za dragocene in ugledne.

4Rotim vas pri Gospodu, našem Bogu, kolikor sploh morem, da pisma, ki govorijo o presvetem telesu in krvi našega Gospoda, izročite škofom in drugim klerikom; 5in da ohranjate v spominu, kar sem vam o tem priporočil. 6Od drugega pisma, ki vam ga pošiljam, da bi ga izročili oblastnikom, konzulom in upraviteljem, in v katerem je rečeno, da naj se oznanja javno hvaljenje Boga med ljudstvi in na trgih, 7napravite takoj več prepisov in jih z veliko vnemo dajajte tistim, ki jim jih je treba dati.